**ПРЕДЛОГ**

На основу члана 12 Статута Српског социолошког друштва, Скупштина ССД доноси

**ПРАВИЛНИК О НАГРАДИ ВОЈИН МИЛИЋ**

**I Опште одредбе**

Члан 1

Српско социолошко друштво, желећи да трајно очува успомену на научно дело Војина Милића, као и да афирмише научне радове домаћих социолога и унапреди статус социологије у јавности, установило је одлуком Скупштине из 2012. године награду „Војин Милић“.

Члан 2

Награда се додељује за најбољу књигу домаћег аутора из области социологије, објављену у претходној календарској години.

Исти аутор не може бити добитник више од једног пута у десет година.

Члан 3

Награду додељује жири састављен од три члана, које бира Скупштина ССД.

Мандат чланова жирија траје три године, с тим да се сваке календарске године бира по један нови члан.

~~Изузетно, дужина мандата чланова првог састава жирија одређује се жребом, тако да једном члану жирија мандат траје две године, другом три, а трећем четири године.~~

Члан 4

Жири своју одлуку доноси уз писано образложење, већином гласова.

Члан 5

Награда се свечано додељује на годишњој Скупштини ССД.

Награда садржи плакету, као и новчани износ.

Члан 6

Висину новчаног износа одређује Председништво ССД, на основу увида у прикупљена финансијска средства.

Средства за новчани део награде прибављају се добровољним прилозима, односно донацијама правних и приватних лица.

**II Рад жирија**

Члан 7

Жири ће разматрати дела која су објављена у текућој календарској години и достављена жирију закључно са 31. децембром.

У зависности од обима и квалитета социолошке продукције, жири ће сачинити и јавно објавити шири избор у који ће ући до 20 књига.

Жири објављује листу свих примљених дела (по потреби допуњену са списка социолошких књига Народне библиотеке Србије) по азбучном реду.

Члан 8

Основно мерило за оцену дела су заступљеност, актуелност и оригиналност социолошког садржаја.

Разматрају се само књиге на српском језику, прво издање.

Књига са више од три аутора сматра се зборником радова и жири је неће узимати у обзир за награду.

Члан 9

Жири приликом оцењивања неће давати приоритет ни једној социолошкој (посебној) дисциплини, нити ће приоритет имати обим текста.

Подједнако ће се вредновати уџбеничка дела, као и специјалне студије.

Жири није обавезан да, приликом вредновања дела, узима у обзир рецензије, приказе и осврте објављене у социолошким и другим часописима.

Члан 10

За избор награђеног дела потребна је сагласност већине чланова жирија.

Жири може издвојити и јавно истаћи она дела која су увршћена у ужи избор.

Пошто донесе одговарајуће одлуке, жири неће разматрати накнадне интервенције, али ни оспоравати право да се чланови жирија, само у своје име, јавно изјашњавају о свим питањима везаним за донете одлуке.

Члан 11

Овај правилник, као и одлуке и друга обавештења жирија, објављује се на сајту ССД.

Члан 12.

Правилник ступа на снагу 8. дана од дана усвајања на Скупштини Српског социолошког друштва.

У Нишу, 10. новембра 2018. године

Председница ССД

проф. др Јасмина Петровић